*Projekts*

LATVIJAS REPUBLIKAS MINISTRU KABINETS

2020.gada\_\_\_.\_\_\_\_\_\_\_\_\_ Noteikumi Nr.\_\_\_\_\_\_

Rīgā (prot. Nr.\_\_\_\_\_.§)

**Eiropas Ekonomikas zonas finanšu instrumenta 2014.–2021.gada perioda programmas**

**“Vietējā attīstība, nabadzības mazināšana un kultūras sadarbība” īstenošanas noteikumi**

Izdoti saskaņā ar

Eiropas Ekonomikas zonas finanšu instrumenta un

Norvēģijas finanšu instrumenta

2014.–2021.gada perioda vadības likuma

15. panta 2. un 12.punktu

**I. Vispārīgie jautājumi**

1. Noteikumi nosaka Eiropas Ekonomikas zonas finanšu instrumenta 2014.-2021.gada perioda programmas “Vietējā attīstība, nabadzības mazināšana un kultūras sadarbība” (turpmāk – programma):

1.1. mērķi, pieejamo finansējumu, sasniedzamos rezultātus un apsaimniekotāju;

1.2. programmas partneri, neliela apjoma grantu shēmas apsaimniekotāju un to pienākumus;

1.3. iepriekš noteiktos projektus, to iesniedzējus un partnerus;

1.4. iepriekš noteikto projektu atbalstāmās darbības;

1.5. iepriekš noteikto projektu izmaksu attiecināmības nosacījumus;

1.6. projekta līguma grozījumu veikšanas kārtību un projekta līguma vienpusēja uzteikuma nosacījumus iepriekš noteiktajiem projektiem;

1.7. divpusējās sadarbības fonda aktivitāšu ieviešanas kārtību;

1.8. komercdarbības atbalsta kontroles nosacījumus.

2. Programmas mērķis ir stiprināt sociālo un ekonomisko kohēziju.

3. Programmā plānots sasniegt šo noteikumu pielikumā norādītos rezultāta un iznākuma rādītājus.

4. Kopējais pieejamais programmas finansējums ir 11 764 706 *euro*, kuru veido Latvijas valsts budžeta līdzfinansējums 15 procentu apmērā – 1 764 706 *euro* un Eiropas Ekonomikas zonas finanšu instrumenta līdzfinansējums 85 procentu apmērā – 10 000 000 *euro*.

5. Programmas īstenošana ietver:

5.1. septiņus iepriekš noteiktos projektus:

5.1.1. Latgales plānošanas reģiona iepriekš noteikto projektu “Uzņēmējdarbības atbalsta pasākumi Latgales plānošanas reģionā”, kuru īsteno partnerībā ar Vides aizsardzības un reģionālās attīstības ministriju un Norvēģijas Eustagderes reģionālā līmeņa pašvaldību;

5.1.2. Vidzemes plānošanas reģiona iepriekš noteikto projektu “Uzņēmējdarbības atbalsta pasākumi Vidzemes plānošanas reģionā”, kuru īsteno partnerībā ar Norvēģijas Dienvidu Esterdālas reģionālo padomi;

5.1.3. Zemgales plānošanas reģiona iepriekš noteikto projektu “Uzņēmējdarbības atbalsta pasākumi Zemgales plānošanas reģionā”, kuru īsteno partnerībā ar Jelgavas pilsētas pašvaldību, Jēkabpils pilsētas pašvaldību un Norvēģijas nevalstisko organizāciju “Innovation Circle Network”;

5.1.4. Kurzemes plānošanas reģiona iepriekš noteikto projektu “Uzņēmējdarbības atbalsta pasākumi Kurzemes plānošanas reģionā”, kuru īsteno partnerībā ar Liepājas pilsētas pašvaldību, Ventspils pilsētas pašvaldību un Norvēģijas Rūgallanes reģionālā līmeņa pašvaldību;

5.1.5. Rīgas plānošanas reģiona iepriekš noteikto projektu “Uzņēmējdarbības atbalsta pasākumi Rīgas plānošanas reģionā”, kuru īsteno partnerībā ar Norvēģijas Hordalannes reģionālā līmeņa pašvaldību;

5.1.6. biedrības “Latvijas Pašvaldību savienība” iepriekš noteikto projektu “Latvijas pašvaldību sadarbības veicināšana un labas pārvaldības stiprināšana”, kuru īsteno partnerībā ar biedrību “Latvijas Lielo pilsētu asociācija” un Norvēģijas Vietējo un reģionālo varas iestāžu asociāciju;

5.1.7. Ropažu novada pašvaldības iepriekš noteikto projektu “Ar integrāciju saistīti pasākumi Muceniekos”, kuru īsteno partnerībā ar Norvēģijas Elverumes pašvaldību;

5.2. projektu iesniegumu atklāto konkursu kultūras jomā “Atbalsts profesionālās mākslas un kultūras produktu radīšanai bērnu un jauniešu auditorijai” (turpmāk - atklātais konkurss);

5.3. neliela apjoma grantu shēmu “Atbalsts biznesa ideju īstenošanai Latgalē” (turpmāk – grantu shēma);

5.4. divpusējās sadarbības fonda aktivitātes;

5.5. programmas administrēšanas aktivitātes.

6. Programmas apsaimniekotājs ir Vides aizsardzības un reģionālās attīstības ministrija.

7. Programmas partneris ir Kultūras ministrija, kas nodrošina normatīvajos aktos noteikto programmas apsaimniekotāja pienākumu izpildi attiecībā uz atklātu konkursu un divpusējo sadarbības fondu kultūras jomā, izņemot programmas gada pārskata, starpposma finanšu pārskata, noslēguma pārskata, pārskata par divpusējās sadarbības fonda iniciatīvu īstenošanu un veiktajiem izdevumiem programmā sagatavošanu.

8. Programmas partneris:

8.1. sadarbībā ar programmas apsaimniekotāju izstrādā programmas atklātā konkursa īstenošanas noteikumus;

8.2. izstrādā projektu iesniegumu atlases nolikumu, kuru pirms apstiprināšanas saskaņo ar programmas apsaimniekotāju;

8.3. izveido projektu iesniegumu vērtēšanas komisiju;

8.4. veic projektu iesniegumu atlasi, pieņem lēmumu un paziņo par to projekta iesnieguma iesniedzējam;

8.5. slēdz projekta līgumu ar atklātā konkursa līdzfinansējuma saņēmēju;

8.6. veic projekta īstenošanas uzraudzību un kontroli, tai skaitā veic projektu iepirkumu pirmspārbaudes un pārbaudes projekta īstenošanas vietā;

8.7. veic maksājumus līdzfinansējuma saņēmējiem;

8.8. nodrošina neatbilstību konstatēšanu, atgūšanu un uzskaiti;

8.9. veic projekta rezultātu ilgtspējas uzraudzību.

9. Grantu shēmas apsaimniekotājs ir Latgales plānošanas reģions.

10. Grantu shēmas apsaimniekotājs:

10.1. izstrādā projektu iesniegumu atlases nolikumu, kuru pirms apstiprināšanas saskaņo ar programmas apsaimniekotāju;

10.2. izveido projektu iesniegumu vērtēšanas komisiju;

10.3. veic projektu iesniegumu atlasi, pieņem lēmumu un paziņo par to projekta iesnieguma iesniedzējam;

10.4. slēdz projekta līgumu ar grantu shēmas līdzfinansējuma saņēmēju;

10.5. veic projekta īstenošanas uzraudzību un kontroli, tai skaitā veic projektu iepirkumu pirmspārbaudes un pārbaudes projekta īstenošanas vietās;

10.6. veic maksājumus līdzfinansējuma saņēmējiem;

10.7. nodrošina neatbilstību konstatēšanu, atgūšanu un uzskaiti;

10.8. veic projekta rezultātu ilgtspējas uzraudzību.

11. Donorvalsts programmas partneri ir Norvēģijas Vietējo un reģionālo varas iestāžu asociācija un Norvēģijas Mākslas padome.

12. Sadarbības komitejas sastāvā ar balsstiesībām iekļauj divus programmas apsaimniekotāja pārstāvjus, vienu programmas partnera pārstāvi un vienu pārstāvi no katra donorvalsts programmas partnera. Sadarbības komitejas priekšsēdētājs ir programmas apsaimniekotāja pārstāvis. Programmas apsaimniekotājs uzaicina piedalīties sadarbības komitejas sēdēs novērotāja statusā Eiropas Ekonomikas zonas Finanšu instrumentu komitejas, vadošās iestādes un Finanšu instrumenta biroja pārstāvjus. Programmas apsaimniekotājs nodrošina sadarbības komitejas darbību atbilstoši sadarbības komitejas nolikumam.

# **II. Programmas un iepriekš noteikto projektu atbalstāmo darbību un izmaksu attiecināmības nosacījumi**

13. Iepriekš noteikto projektu ietvaros atbalstāmas ir šādas darbības:

13.1. iepriekš noteiktā projekta administrēšana;

13.2. pieredzes, zināšanu un labās prakses apmaiņas pasākumi;

13.3. dokumentu izstrādāšana un informācijas apkopošana, lai analizētu iepriekš noteiktā projekta sasniedzamos rezultātu un iznākuma rādītājus;

13.4. darbības, kas tieši saistītas ar projekta līgumā noteikto prasību izpildi;

13.5. citas darbības, kas vērstas uz programmas vai iepriekš noteiktā projekta mērķa sasniegšanu un ko saskaņojušas donorvalstu institūcijas;

13.6. iepriekš noteiktā projekta publicitātes pasākumi.

 14. Programmas apsaimniekotāja un programmas partnera attiecināmās administratīvās izmaksas ir:

14.1. tiešās attiecināmās izmaksas, kas ir tieši saistītas ar programmas administrēšanas nodrošināšanu, tai skaitā izmaksas divpusējās sadarbības stiprināšanai un personāla atlīdzībai;

14.2. netiešās attiecināmās izmaksas (tai skaitā izmaksas, kas saistītas ar telpu nomu, komunālo pakalpojumu izmaksām, kancelejas preču, aprīkojuma un programmatūras iegādes izmaksām, un citas izmaksas, kas netieši saistītas ar programmas sagatavošanas un īstenošanas administrēšanu), kuras aprēķina kā vienotu likmi 10 procentu apmērā no tiešajām attiecināmajām personāla atlīdzības izmaksām.

15. Iepriekš noteiktā projekta attiecināmās izmaksas ir:

15.1. tiešās attiecināmās izmaksas:

15.1.1. personāla atlīdzības izmaksas (darba samaksa, sociālās garantijas un atvaļinājumi), kā arī obligāto veselības pārbaužu izmaksas, kas noteiktas saskaņā ar normatīvajiem aktiem par valsts un pašvaldību institūciju amatpersonu un darbinieku atlīdzību, kā arī attiecīgās iestādes iekšējiem normatīvajiem aktiem par darba un amata pienākumu veikšanu;

15.1.2. iepriekš noteiktā projekta īstenošanā iesaistīto personu iekšzemes un ārvalstu komandējumu (darba braucienu) izmaksas saskaņā ar normatīvajos aktos par kārtību, kādā atlīdzināmi ar komandējumiem saistītie izdevumi, noteiktajām izdevumu normām;

15.1.3. neatkarīga un sertificēta auditora ziņojuma sagatavošanas izmaksas, ja projektā piesaistīts partneris, kas nav reģistrēts Latvijas Republikā;

15.1.4. vadības komitejas sanāksmju organizēšanas izmaksas;

15.1.5. ārējo ekspertīžu un pakalpojumu izmaksas;

15.1.6. jaunu iekārtu un aprīkojuma iegādes un apdrošināšanas izmaksas;

15.1.7. būvniecības un būvuzraudzības izmaksas;

15.1.8. semināru un pasākumu īstenošanas izmaksas;

15.1.9. koprades telpu izveide un uzturēšana;

15.1.10. informācijas tehnoloģiju sistēmu izstrāde;

15.1.11. ar šo noteikumu 13.2. un 13.6. apakšpunktā minēto pasākumu īstenošanu saistītās izmaksas:

15.1.11.1. telpu noma;

15.1.11.2. tulkošanas pakalpojumu izmaksas;

15.1.11.3. pasākumā iesaistīto personu iekšzemes un ārvalstu komandējumu izmaksas saskaņā ar normatīvajos aktos par kārtību, kādā atlīdzināmi ar komandējumiem saistītie izdevumi, noteiktajām izdevumu normām;

15.1.11.4. citu piegāžu un pakalpojumu līgumu izmaksas, kas nepieciešamas pasākuma organizēšanai un nodrošināšanai;

15.1.12. citas ar iepriekš noteiktā projekta īstenošanu saistītās izmaksas, kas nodrošina minētā projekta mērķa un rezultātu sasniegšanu;

15.2. netiešās attiecināmās izmaksas, tai skaitā izmaksas, kas saistītas ar telpu nomu, komunālo pakalpojumu izmaksām, kancelejas preču, aprīkojuma un programmatūras iegādes izmaksām, un citas izmaksas, kas netieši saistītas ar iepriekš noteiktā projekta īstenošanas administrēšanu, kuras aprēķina kā vienoto likmi un nepārsniedz 15 procentus no tiešajām attiecināmajām personāla atlīdzības izmaksām.

16. Programmas apsaimniekotājam, programmas partnerim un iepriekš noteiktajiem projektiem nav attiecināmas šādas izmaksas:

16.1. parāda procenti, aizdevuma apkalpošanas maksas un nokavējuma nauda;

16.2. maksas par finanšu transakcijām un citas tīri finansiālas izmaksas, izņemot tās izmaksas, kas saistītas ar pārskatiem, kurus pieprasa Eiropas Ekonomikas zonas finanšu instrumenta komiteja vai vadošā iestāde, vai kuri noteikti piemērojamajos tiesību aktos, un projekta līgumā noteikto finanšu pakalpojumu izmaksas;

16.3. uzkrājumi zaudējumu segšanai vai iespējamo paredzamo saistību izpildei;

16.4. zaudējumi, kas radušies valūtas kursa svārstību rezultātā;

16.5. atgūstamais pievienotās vērtības nodoklis;

16.6. izmaksas, ko sedz no citiem avotiem;

16.7. naudas sodi, līgumsodi un tiesvedības izdevumi, izņemot gadījumā, ja tiesāšanās ir nepieciešama projekta mērķu sasniegšanai un ar to ir saistīta;

16.8. pārmērīgi vai nepamatoti izdevumi;

16.9. visi maksājumi, tai skaitā avansa maksājumi, un izdevumi par faktiski veiktajām piegādēm, izpildītajiem darbiem un pakalpojumiem, kas veikti ārpus projekta līgumā noteiktā izdevumu attiecināmības perioda;

16.10. iepriekš noteiktā projekta sagatavošanas izmaksas;

16.11. personālam izmaksātās prēmijas, balvas un dāvanas vai jebkurš cits gūtais labums, ja tas nav paredzēts ārējos normatīvos aktos par atlīdzības noteikšanu par darba un amata pienākumu izpildi;

16.12. nekustamā īpašuma iegādes izmaksas;

16.13. transportlīdzekļu iegādes izmaksas;

16.14. citas izmaksas, kas nav minētas šo noteikumu 13. un 15.punktā.

17. Iepriekš noteiktā projekta izmaksas ir attiecināmas, ja tās ir radušās līdzfinansējuma saņēmējam vai projekta partnerim, un tās atbilst šādiem nosacījumiem:

17.1. tās ir radušās izmaksu attiecināmības periodā, kur sākuma datums ir diena, kad vadošā iestāde paziņo Eiropas Ekonomikas zonas finanšu instrumenta komitejai par programmas apsaimniekotāja atzinumu par pozitīvu projekta novērtējumu, bet beigu datums nepārsniedz 2024.gada 30.aprīli. Izmaksas, par kurām rēķins izrakstīts izmaksu attiecināmības perioda pēdējā mēnesī, arī tiek uzskatītas par attiecināmajām izmaksām, ja maksājums ir veikts 30 dienu laikā pēc izmaksu attiecināmības perioda beigu datuma;

17.2. tās ir samērīgas un nepieciešamas iepriekš noteiktā projekta īstenošanai un mērķa sasniegšanai, kā arī tās ir iekļautas apstiprinātā iepriekš noteiktā projekta iesnieguma budžetā;

17.3. tās ir veiktas, ievērojot izmaksu lietderības, ekonomiskuma un efektivitātes principus;

17.4. tās ir veiktas, ievērojot publiskā iepirkuma tiesisko regulējumu;

17.5. ir nodrošināta atsevišķa datorizēta grāmatvedības uzskaite par līdzfinansējuma izlietojumu iepriekš noteiktajā projektā, nodalot iepriekš noteiktā projekta ietvaros veiktās izmaksas no pārējām izmaksām;

17.6. tās ir norādītas iepriekš noteiktā projekta pārskatā un ir pamatotas ar izdevumus pamatojošiem dokumentiem.

# **III. Komercdarbības atbalsta kontroles nosacījumi**

18. Atbilstību visām Komercdarbības atbalsta kontroles likuma 5.pantā minētajām komercdarbības atbalstu raksturojošajām pazīmēm izvērtē:

18.1. šo noteikumu 5.1. apakšpunktā minēto darbību īstenošanā – programmas apsaimniekotājs sadarbībā ar līdzfinansējuma saņēmēju;

18.2. šo noteikumu 5.4. apakšpunktā minēto darbību īstenošanā – programmas apsaimniekotājs;

18.3. šo noteikumu 5.2. un 5.3. apakšpunktā minēto darbību īstenošanā atbilstoši šo darbību īstenošanu reglamentējošiem normatīvajiem aktiem.

19. Ja tiek konstatēts, ka šo noteikumu 5.1. un 5.4. apakšpunktā minēto darbību aktivitātes atbilst visām Komercdarbības atbalsta kontroles likuma 5.panta komercdarbības atbalstu raksturojošajām pazīmēm, tad atbalstu sniedz saskaņā ar Komisijas 2013. gada 18. decembra Regulu (ES) Nr. [1407/2013](http://eur-lex.europa.eu/eli/reg/2013/1407/oj/?locale=LV) par Līguma par Eiropas Savienības darbību 107. un 108. panta piemērošanu *de minimis* atbalstam (Eiropas Savienības Oficiālais Vēstnesis, 2013. gada 24. decembris, Nr. L 352) (turpmāk – Komisijas regula Nr. 1407/2013) un normatīvajiem aktiem par *de minimis* atbalsta uzskaites un piešķiršanas kārtību.

20. *De minimis* atbalstu šo noteikumu 19.punktā minēto darbību aktivitātēm sniedz, ievērojot šādus nosacījumus:

20.1. finansējuma saņēmējam piešķirtais atbalsta apjoms viena vienota uzņēmuma līmenī atbilstoši Komisijas regulas Nr. 1407/2013 2. panta 2. punktā minētajai viena vienota uzņēmuma definīcijai kopā ar attiecīgajā fiskālajā gadā un iepriekšējos divos fiskālajos gados piešķirto *de minimis* atbalstu nedrīkst pārsniegt Komisijas regulas Nr. [1407/2013](http://eur-lex.europa.eu/eli/reg/2013/1407/oj/?locale=LV) 3. panta 2. punktā noteikto maksimālo *de minimis* atbalsta apmēru;

20.2. atbalstu nepiešķir saimnieciskās darbības nozarēm un darbībām, kas minētas Komisijas regulas Nr. 1407/2013 1. panta 1. punktā;

20.3. ievērojot Komisijas regulas Nr. 1407/2013 5. panta 1. un 2. punktu, *de minimis* atbalstu drīkst kumulēt ar citu *de minimis* atbalstu līdz Komisijas regulas Nr. 1407/2013 3. panta 2. punktā vai citās *de minimis* regulās noteiktajiem attiecīgajiem robežlielumiem un drīkst kumulēt ar citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam, ja netiek pārsniegta attiecīgā maksimālā atbalsta intensitāte vai atbalsta summa, kāda noteikta citā valsts atbalsta programmā vai Eiropas Komisijas lēmumā;

20.4. ja atbalsta pretendents darbojas arī nozarēs, kas minētas Komisijas regulas Nr. 1407/2013 1. panta 1. punkta “a”, “b” vai “c” apakšpunktā, tas nodrošina šo nozaru darbību vai izmaksu nodalīšanu saskaņā ar Komisijas regulas Nr. 1407/2013 1. panta 2. punktā noteikto;

20.5. komersantu apvienošanās, iegādes vai sadalīšanas gadījumā ņem vērā Komisijas regulas Nr. [1407/2013](http://eur-lex.europa.eu/eli/reg/2013/1407/oj/?locale=LV) 3. panta 8. un 9. punktā minētos nosacījumus;

20.6. finansējuma saņēmējs nav grūtībās nonācis komersants. Grūtībās nonācis komersants ir tāds komersants kuram ar tiesas spriedumu ir pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, tam uzsākta bankrota procedūra, piemērota sanācija vai mierizlīgums, vai tā saimnieciskā darbība ir izbeigta, vai tas atbilst valsts tiesību aktos noteiktajiem kritērijiem, lai tam pēc kreditoru pieprasījuma piemērotu maksātnespējas procedūru;

20.7. finansējuma saņēmējam Latvijas Republikā nav nodokļu parādu, tai skaitā valsts sociālās apdrošināšanas obligāto iemaksu parādu, kas kopsummā pārsniedz 150 *euro*;

20.8. programmas apsaimniekotājs lēmumu par atbalsta piešķiršanu pieņem līdz Komisijas regulas Nr. 1407/2013 darbības termiņa beigām;

20.9. *de minimis* atbalsta piešķiršanas brīdis ir diena, kad programmas apsaimniekotājs vai līdzfinansējuma saņēmējs pieņem lēmumu par projekta iesnieguma apstiprināšanu vai izdod atzinumu par lēmumā noteikto nosacījumu izpildi, ja iepriekš pieņemts lēmums par projekta iesnieguma apstiprināšanu ar nosacījumu;

20.10. ja tiek pārkāptas šajos noteikumos noteiktās *de minimis* atbalsta piešķiršanas prasības, atbalsta saņēmējam ir pienākums atmaksāt programmas apsaimniekotājam vai līdzfinansējuma saņēmējam, kas saņemtos līdzekļus ieskaita programmas apsaimniekotājam, visu projekta ietvaros saņemto nelikumīgo *de minimis* atbalstu kopā ar procentiem, ko publicē Eiropas Komisija saskaņā ar Komisijas 2004. gada 21. aprīļa regulas (EK) Nr. 794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai, 10. pantu, tiem pieskaitot 100 bāzes punktus, no dienas, kad nelikumīgais *de minimis* atbalsts tika izmaksāts finansējuma saņēmējam līdz tā atgūšanas dienai, ievērojot Komisijas 2004. gada 21. aprīļa regulas (EK) Nr. 794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai, 11. pantā noteikto procentu likmes piemērošanas metodi.

21. Atbalstu, kas sniegts saskaņā ar Komisijas regulu Nr. 1407/2013, uzskaita un reģistrē *de minimis* atbalsta uzskaites sistēmā:

21.1. šo noteikumu 5.1. apakšpunktā minēto darbību īstenošanā – līdzfinansējuma saņēmējs;

21.2. šo noteikumu 5.4. apakšpunktā minēto darbību īstenošanā – programmas apsaimniekotājs.

**IV. Grozījumu veikšanas projekta līgumā nosacījumi un vienpusējā atkāpšanās no līguma iepriekš noteiktajiem projektiem**

22. Grozījumus projekta līgumā iepriekš noteiktajiem projektiem veic atbilstoši normatīvajiem aktiem par kārtību, kādā finanšu instrumenta vadībā iesaistītās institūcijas nodrošina finanšu instrumenta vadību, ciktāl šo noteikumu 23. un 24. punkts neparedz atšķirīgu grozījumu veikšanas kārtību.

23. Ja grozījumi saistīti ar izmaiņām iepriekš noteiktā projekta budžetā vienas aktivitātes ietvaros un ja budžeta pozīcijas izmaksu palielinājums nav lielāks par 10 procentiem no attiecīgajā budžeta pozīcijā plānotajām izmaksām un to ir iespējams segt no ietaupījumiem citā budžeta pozīcijā, šādu izmaiņu veikšanai nav nepieciešams programmas apsaimniekotāja iepriekšējs saskaņojums un par šādām izmaiņām līdzfinansējuma saņēmējs programmas apsaimniekotāju informē, iesniedzot iepriekš noteiktā projekta pārskatu.

24. Ja grozījumu priekšlikums ietekmē programmas rezultāta un iznākuma rādītājus, tad pirms šāda grozījumu priekšlikuma saskaņošanas programmas apsaimniekotājs to saskaņo ar sadarbības komiteju.

25. Ja ierosināto projekta līguma grozījumu iepriekš noteiktajā projektā nav iespējams veikt bez grozījuma programmas līgumā, grozījumu projekta līgumā iepriekš noteiktajiem projektam apstiprina pēc tam, kad atbilstoši normatīvajiem aktiem par kārtību, kādā finanšu instrumenta vadībā iesaistītās institūcijas nodrošina finanšu instrumenta vadību, donorvalstu institūcijās ir apstiprināts attiecīgais grozījums programmas līgumā.

26. Programmas apsaimniekotājam ir tiesības vienpusēji atkāpties no projekta līguma iepriekš noteiktajiem projektiem jebkurā no šādiem gadījumiem:

26.1. līdzfinansējuma saņēmējs nepilda projekta līgumu, tai skaitā, ja netiek ievēroti projekta līgumā noteiktie termiņi;

26.2. līdzfinansējuma saņēmējs iepriekš noteiktā projekta ietvaros izveidotās vai iegādātās vērtības vairs neizmanto iepriekš noteiktā projektā paredzētajiem mērķiem;

26.3. līdzfinansējuma saņēmēja pieļautā pārkāpuma rezultātā ir iestājušies apstākļi, kas negatīvi ietekmē vai var ietekmēt programmas mērķa, tās iznākuma vai rezultāta rādītāju sasniegšanu.

# **V. Divpusējās sadarbības fonds**

27. Saskaņā ar saprašanās memorandu programmas divpusējās sadarbības iniciatīvu īstenošanai ir piešķirti 125 000 *euro*, kas ir Eiropas Ekonomikas zonas finanšu instrumenta līdzfinansējums 100 procentu apmērā. Divpusējās sadarbības fonda iniciatīvu īstenošanai ir obligāta donorvalstu publiskas vai privātas personas iesaiste.

28. Sadarbības komiteja pieņem lēmumu par divpusējās sadarbības fonda iniciatīvas apstiprināšanu vai noraidīšanu.

29. Divpusējās sadarbības fonda finansējums ir pieejams Latvijas un donorvalstu institūciju sadarbības veicināšanai:

29.1. programmas apsaimniekotājam, programmas partnerim un grantu shēmas apsaimniekotājam – programmas līmeņa pasākumiem;

29.2. iepriekš noteikto projektu līdzfinansējuma saņēmējiem – sadarbības tīkla veidošanai, pieredzes, zināšanu, labās prakses piemēru apmaiņai;

29.3. potenciālajiem projektu iesnieguma iesniedzējiem atklātajā konkursā – partnerību veicināšanai, sadarbības tīklu veidošanai, pieredzes, zināšanu, labās prakses piemēru apmaiņai.

30. Divpusējās sadarbības fonda iniciatīvas ir:

30.1. aktivitātes ar mērķi stiprināt divpusējās attiecības starp donorvalstīm un Latviju;

30.2. donorvalstu projektu partnerības veicināšana pirms iepriekš noteikto projektu iesniegumu un atklātā konkursa projektu iesniegumu izstrādes un to izstrādes laikā;

30.3. sadarbības tīkla veidošana, pieredzes, zināšanu, labās prakses piemēru apmaiņa ar donorvalstu institūcijām vai starptautiskajām organizācijām;

30.4. aktivitātes ar mērķi stiprināt sadarbību, pieredzes un labās prakses apmaiņu starp programmas apsaimniekotāju, programmas partneri un līdzīgām institūcijām saņēmējvalstīs un donorvalstīs, kā arī starptautiskajām organizācijām ar nosacījumu, ka aktivitātē ir iesaistīta vismaz viena donorvalsts institūcija.

31. Programmas apsaimniekotājs veic iepriekš noteikto projektu līdzfinansējuma saņēmēju un grantu shēmas apsaimniekotāja iesniegto divpusējās sadarbības fonda iniciatīvu vērtēšanu un izdevumu attiecināšanu.

32. Programmas partneris veic divpusējās sadarbības fonda kultūras jomas pieteikumu atlasi, vērtēšanu, izdevumu attiecināšanu un atgūšanu.

33. Ja šo noteikumu 30.punktā minēto pasākumu īsteno divpusējās sadarbības fonda līdzfinansējuma saņēmējs, kas:

33.1. nav Latvijas valsts budžeta iestāde - tas var pieprasīt avansa maksājumu ne vairāk kā 90% apmērā no paredzētajām divpusējās sadarbības fonda iniciatīvas izmaksām. Līdzfinansējuma saņēmējs 30 kalendāro dienu laikā pēc divpusējās sadarbības fonda iniciatīvas īstenošanas sagatavo un iesniedz programmas apsaimniekotājam vai programmas partnerim divpusējās sadarbības fonda iniciatīvas atskaites veidlapu kopā ar pamatojošo dokumentāciju. Programmas apsaimniekotājs vai programmas partneris apstiprina izdevumus un izmaksā noslēguma maksājumu 20 darbdienu laikā pēc attiecīgos izdevumus pamatojošo dokumentu kopiju iesniegšanas programmas apsaimniekotājam vai programmas partnerim. Ja izmaksātā avansa summa pārsniedz faktiski veiktos un apstiprinātos izdevumus, līdzfinansējuma saņēmējs atmaksā programmas apsaimniekotājam vai programmas partnerim pārmaksāto avansa summu;

33.2. ir plānošanas reģions, kas ir Vides aizsardzības un reģionālās attīstības ministrijas pārraudzībā, Programmas apsaimniekotājs plāno transfertus Vides aizsardzības un reģionālās attīstības ministrijas budžetā saskaņā ar normatīvajiem aktiem valsts budžeta plānošanas jomā. Līdzfinansējuma saņēmējs 30 kalendāro dienu laikā pēc divpusējās sadarbības fonda iniciatīvas īstenošanas sagatavo un iesniedz programmas apsaimniekotājam divpusējās sadarbības fonda iniciatīvas atskaites veidlapu kopā ar pamatojošo dokumentāciju;

33.3. ir valsts budžeta iestāde, kas nav Kultūras ministrija vai tās padotībā esoša iestāde - programmas partneris plāno transfertu izdevumus Kultūras ministrijas budžetā uz citām nozaru ministrijām un citām centrālajām valsts iestādēm, kas iesaistītas minēto aktivitāšu īstenošanā. Līdzfinansējuma saņēmējs 30 kalendāro dienu laikā pēc divpusējās sadarbības fonda iniciatīvas īstenošanas sagatavo un iesniedz programmas partnerim divpusējās sadarbības fonda iniciatīvas atskaites veidlapu kopā ar pamatojošo dokumentāciju;

33.4. valsts budžeta iestāde, kas ir Kultūras ministrijas padotības iestāde, izstrādā divpusējās sadarbības fonda iniciatīvas pasākuma finansēšanas plānu attiecīgajam finanšu gadam un iesniedz to Kultūras ministrijai, kas nodrošina divpusējās sadarbības fonda iniciatīvas īstenošanai nepieciešamā finansējuma piešķiršanu apstiprinātā  finansēšanas plāna ietvaros. Līdzfinansējuma saņēmējs 30 kalendāro dienu laikā pēc divpusējās sadarbības fonda iniciatīvas īstenošanas sagatavo un iesniedz programmas partnerim divpusējās sadarbības fonda iniciatīvas pārskata veidlapu kopā ar pamatojošo dokumentāciju.

Ministru prezidents A. K. Kariņš

Vides aizsardzības un

reģionālās attīstības ministrs J. Pūce

J. Gorbunovs

Tālr. 67026485

janis.gorbunovs@varam.gov.lv